27.1.2023
RO
Jurnalul Oficial al Uniunii Europene
C 32/93 Joi, 23 iunie 2022
61. salută declarația convenită în cadrul reuniunii liderilor autorităților locale și regionale din statele membre ale UA și UE din 15 februarie 2022 de la Bruxelles, care a subliniat, printre altele, că fără implicarea autorităților locale și regionale, 65 % din cele 169 de ținte care stau la baza ODD nu vor fi atinse;
62.
salută acordul Consiliului de Miniștri al zonei continentale africane de liber schimb privind regulile de origine comune pentru 87,7 % din mărfuri, ceea ce înseamnă 3 800 de linii tarifare acoperite de zona continentală africană de liber schimb; invită Comisia Europeană să armonizeze regulile de origine și să elaboreze o propunere de stabilire a unor reguli de origine unificate pentru comerțul cu toate țările africane, pe baza normelor recent convenite în cadrul zonei continentale africane de liber schimb, pentru a înlocui mozaicul de reguli de origine din diferitele acorduri comerciale și acorduri comerciale ale UE cu regiunile și țările africane; este convins că acest lucru ar fi și în beneficiul firmelor și autorităților vamale ale UE; invită Comisia să exploreze noi posibilități și măsuri de consolidare a legăturilor și sinergiilor dintre diferitele acorduri comerciale ale UE cu țările africane și zona continentală africană de liber schimb; salută obiectivul zonei continentale africane de liber schimb de a îmbunătăți diferențierea regională și extinderea și interconectarea sistemelor de infrastructură; invită UE să colaboreze cu secretariatul zonei continentale africane de liber schimb pentru a promova consolidarea capacităților și sprijinul tehnic pentru implementarea zonei continentale africane de liber schimb;
63.
salută deschiderea de către BEI, în noiembrie 2021, a primului centru din Africa în capitala Kenyei, Nairobi;
64. apreciază inițiativa Consiliului și a Comisiei de a organiza prima Săptămână Africa-Europa, care a avut loc în februarie 2022 la Bruxelles; salută activitatea fructuoasă a celor câteva mii de reprezentanți ai organizațiilor de tineret, ai organizațiilor societății civile, ai autorităților locale, ai sectorului cultural și ai sectorului de afaceri; subliniază că o mai bună colaborare a UE cu tinerii africani și cu diaspora africană din UE ar putea îmbunătăți structural relația UE-Africa pe termen lung; regretă, în acest context, că Parlamentul European nu a fost mai implicat și că evenimentele au avut loc în timpul săptămânii de sesiune a Parlamentului de la Strasbourg și subliniază importanța promovării, înainte de inițiativele viitoare, a unei cooperări mai strânse între toate părțile interesate, inclusiv organizațiile de afaceri; invită Comisia să organizeze anual Săptămâna Africa-Europa și să includă tinerii, în special femeile și fetele, în discuțiile organizate în timpul Săptămânii Africa-Europa;
65.
invită Comisia să focalizeze viitoarele ediții ale summitului de afaceri UE-Africa asupra potențialului pe care îl pot avea alternativele de producție locală economică și durabilă, cum ar fi produsele ecologice, comerțul echitabil, cooperativele micilor agricultori și părțile interesate din economia socială pentru a construi un parteneriat comercial mai sustenabil și mai echitabil între Africa și UE;
66. subliniază că trebuie amplificată implicarea părților interesate, în special a asociațiilor de întreprinderi ale IMM-urilor de pe întreg continentul african, precum și a organizațiilor societății civile din ce în ce mai importante, atât din UE, cât și din UA, în dezbaterile care stabilesc noua dimensiune a comerțului, a investițiilor și a cooperării economice, care vizează relații echitabile și etice;
67.
observă că rețelele de transport sunt factori esențiali ai comerțului și ai economiilor prospere; subliniază necesitatea de a conecta mai bine zonele rurale și urbane africane pentru a asigura o mai mare interconectare în țările africane și pe continentul african; subliniază că propunerile Echipei Europa pentru realizarea proiectelor de infrastructură trebuie să se bazeze pe nevoile identificate de Uniunea Africană în cadrul Programului pentru dezvoltarea infrastructurilor în Africa; solicită, în acest sens, ca părțile interesate de la nivel local și regional să fie implicate în procesul decizional în ceea ce privește natura și volumul proiectelor de infrastructură; reamintește că, potrivit estimărilor, 53 % din drumurile din Africa sunt neasfaltate și sunt izolate de nodurile comerciale și că mai puțin de jumătate din populația din zonele rurale are acces la drumuri practicabile pe tot parcursul anului, ceea ce ilustrează necesitatea de a investi nu doar în proiecte-fanion; solicită, de asemenea, investiții în logistica lanțului frigorific și în instalații moderne de depozitare și, în general, îmbunătățirea logisticii între locurile de producție și de consum, care să permită agricultorilor să își livreze produsele agricole pe anumite distanțe, având în vedere și urbanizarea rapidă a Africii, contribuind astfel la eliminarea insecurității alimentare; constată că o rețea de transport funcțională și investițiile în proiecte de infrastructură pot contribui la dezvoltarea economiilor africane; invită Comisia Europeană să faciliteze investițiile în proiecte africane de infrastructură prin intermediul instrumentelor sale comerciale și de investiții pentru Africa;
68.
încurajează o dezbatere amplă cu scopul de a reexamina modelele și planurile de dezvoltare a infrastructurii și de a identifica modele alternative de mobilitate și soluții moderne, de secol 21, de mobilitate pentru toți, atât în interiorul regiunilor, cât și pe întregul continent, pe baza învățămintelor desprinse în UE și în alte țări industrializate, pentru a evita greșelile făcute acolo;